﻿ANUL VI, NR 21 Revistă a ASOCIAȚIEI CULTURALE HANGU ECOUL HANGULUI Pagina 2 Anul VI, nr 21 ”ECOUL HANGULUI” Revistă culturală și de atitudine, cu apariţie trimestrială Anul VI, numărul 21 Editată la BIBLIOTECA PUBLICĂ HANGU sub egida „ASOCIAŢIEI CULTURALE HANGU” HANGU – NEAMŢ PĂRINŢILOR Iubiţi fără restricţii, Necondiţionat , etern, Sunteţi altarul vieţii Pe-acest pământ atât de tern Iubiţi fără să cereţi Nimic de la copii, Deşi zilele-s grele Şi tot mai mult pustii Iubiţi fără adaos, Daţi vieţii noastre sens, Ne alintaţi, ne creşteţi, Ne învăţaţi intens Ce este bun pe lume, Frumos, folositor, Ce-nseamnă ţară, mamă şi dragoste şi dor, Ce-nseamnă dor de mamă, de tată şi de casă, Tot ce-ar putea să facă-n lume O viaţă mai frumoasă Vă mulţumim din suflet, părinţi nemuritori, Voi sunteţi pentru noi lumina cea din zori! Gheorgheni, 16 martie 2001 COPERTA, GRAFICIAN, MIHAI CĂTRUNĂ Director revistă: Prof GHEORGHE DRUGĂ Colectivul de redacţie: Bibliotecar Liliana Pîntea - redactor-şef Prof Gheorghe Drugă Ref Ţîrdea Mădălina Ed Lupu Maria Prof Vasile Marcoci Preot Ioan Simiraş Fotografii: SAMSARA și Ioan Panaite I S S N – on-line – 2068 – 4517 I S S N – format clasic – 2068 - 4878 Telefoane de contact: Liliana Pîntea – 0731024838 Gavril Lupu – 0233/257524 Toate materialele publicate în această revistă sunt protejate potrivit Legii nr 8/1996, privind dreptul de autor și drepturile conexe Prof Petronela Apopei-Ignat Potrivit art 206 Cod Penal, responsabilitatea pentru conţinutul articolelor publicate aparţine autorilor ECOUL HANGULUI Pagina 3 Anul VI, nr 21 Mai aproape de Cer Mai aproape de Cer Mai aproape de Cer ARIPI SPRE LUMINĂ Când furtunile vieţii uneori îţi întunecă seninul din ochii tăi, lăsându-ţi privirile aţintite spre pământ, iar sufletul obosit îşi opreşte pentru o clipă zborul spre Cer; când priveşti în jur şi observi că florile tinereţii se scutură încet, iar stâncile din cale îți răsucesc pasul uşor fără să poţi face ceva, aruncă-ţi ancora pe ţărmul Iubirii Îndreaptă-ţi pasul spre Cer şi ochii spre Țărmul veşniciei - DUMNEZEU Pe marea Învolburată a acestei vieţi Dumnezeu este stânca de scăpare a drepţilor, de care nelegiuiţii işi zdrobesc corăbiile lor Pe marea furtunoasă a vieţii omul cel drept e piatră de poticnire pentru păcătos Păcătosul o dă la o parte din drumul său şi cade în groapa rămasă în urmă Cine aruncă praf în vânt orbeşte; cine îngrămădeşte pietre într-un lac se îneacă De aceea firul celui drept este mai tare decât lanțul celui fără de lege Tiranul caută să rupă firul celui drept, dar se încurcă în el şi piere Satana a vrut să-l piardă pe dreptul Iov şi l-a ridicat în slavă Tocmai când părea mai slab, Iov era învingător Satana a căutat să piardă şi pe Irod, iar Irod nu i s-a împotrivit Tocmai când părea mai atotputernic, Irod a pierit Tot lucrul lui Dumnezeu î n lumea aceasta pare slab, când de fapt e mai tare ca stelele şi ca oceanul ce tună cu apele sale Luați aminte şi învătati din cele ce Dumnezeu le-a aşezat față în față drept potrivnice spre a noastră învățătură: Moise şi Faraon, David şi Goliat, Iov şi Satana, Ierusalimul şi Babilonul, Cei trei tineri şi regele Nabucodonosor, Daniel şi Darius, apostolii şi Roma De când e lumea nu cred că cineva şi -a înfățişat vreodată, mai cu putere, iubirea Aceasta nu e iubire din poruncă, ci iubire care izvorăşte în chip firesc, din iubire Poruncile sunt pentru cei care s- au făcut vrednici de pedeapsă prin lipsa lor de simțire, prin călcarea în picioare a iubirii şi prin nerecunoştință față de Dumnezeu strigătoare la cer Nici Hristos, nici apostolii, nici cetele celor care iubesc pe Dumnezeu în cer şi pe pământ, nu au dat mai desăvârşit grai poruncii iubirii lui Dumnezeu, nici îndemn mai tare întru împlinirea acestei porunci, decât simpla mărturisire că El ne-a iubit cel dintâi Cărți întregi s-ar putea scrie — şi s-au scris — cu dovezi ale iubirii lui Dumnezeu pentru noi şi cu temeiuri de a-L iubi şi noi pe Dumnezeu Toată zidirea văzută şi nevăzută e o dovadă a iubirii lui Dumnezeu pentru noi; firea toată cu aşezarea ei, soarele şi stelele, anotimpurile, viața omului sub ochiul veghetor al Proniei, îndelunga răbdare a lui Dumnezeu față de păcătoşi, înălțarea nevăzută dar tare a drepților, şi câte altele care nici nu pot fi numărate, sunt toate dovezi de dragoste a lui Dumnezeu pentru noi Dar de ce să le mai înşirăm aici pe toate, când destul este a spune că Dumnezeu ne iubeşte, că El ne-a iubit cel dintâi! Venirea Fiului lui Dumnezeu între oameni, lucrarea şi pătimirea Lui întrec în măreţie şi strălucire toate celelalte dovezi ale dragostei lui Dumnezeu Buzele Sale ne-au spus că Dumnezeu Tatăl ne iubeşte pe noi aşa precum Îl iubeşte pe El Învăţătura Lui dezvăluie lucrul acesta, cuvintele Lui îl adeveresc, pătimirea Lui îl pecetluieşte De aceea poruncile privitoare la dragoste trebuie să ajungă în inimile noastre dragoste firească, la fel cu cea pe care o are copilul pentru mama lui; la fel, dar mult mai tare Sf Ierarh Nicolae Velimirovici ECOUL HANGULUI Pagina 4 Anul VI, nr 21 Hangu – file de istorie Hangu - file de istorie Cum a ajuns Hangu să fie proprietate boierească Pătraşcu Şoldan – primul boier stăpân al Hangului Până-n anul 1609 teritoriul Hangului a rămas proprietate domnească, adică proprietate a statului Moldova Din acest teritoriu, diverşi domnitori, au înzestrat diverse mănăstiri cu anumite suprafeţe de teren, cu precădere pentru păşunat sau pentru fânaţ Anul 1609 aduce o schimbare majoră în ceea ce priveşte forma de proprietate asupra Hangului, în sensul că dispare proprietate domnească şi, alături de proprietate mănăstirească, apare şi proprietatea boierească Ce s-a întâmplat în anul 1609, ce evenimente au generat această schimbare şi cine este autorul acestei schimbări? Încă din anul 1609, domnitorul Constantin Movilă, dăruia logofătului Pătraşcu Şoldan, satele Bălţăteşti şi Mânjeşti,1 adică şi o mare parte din Hangu, întucât teritoriul Bălţăteştiului se întindea de la actualul Bălţăteşti, până la graniţa cu Transilvania 2 După cum ne indică numele, domnitorul Constantin, aparţinea unei familii de boieri care a dat cinci domnitori Moldovei - familia Movilă Cronicarul Ion Neculce, în scrierea sa “ O samă de cuvinte”, istoriseşte o întâmplare din timpul unei bătălii a lui Ştefan cel Mare În timpul luptei calul lui Ştefan a fost ucis şi vrând să încalece pe alt cal nu putea din cauză că era mic de statură Un aprod, numit Purice, s-a ghemuit lângă cal ( s-a făcut movilă), Ştefan a pus piciorul pe el reuşind astfel să încalece Drept răsplată pentru gestul aprodului, domnitorul i-a spus că din purice îl va face movilă, adică îl va ridica într-o treaptă socială mai înaltă Astfel a ajuns aprodul Purice boier cu numele de Movilă Primul din familia Movileştilor care a ajuns domnitor al Moldovei a fost Ieremia Movilă şi a domnit între anii 1595-1608, fiind contemporan şi adversar al lui Mihai Viteazul El este şi ctitorul Mănăstirii Suceviţa pentru care a dat în folosinţă, la intervenţia fratelui său, Gheorghe, mitroplit al Moldovei, o poiană de sub Ceahlău, adică un teritoriu din domeniul domnesc de la Hangu Acelaşi Gheorghe Mitropolit, construieşte Schitul Poienile,3 pentru care fratele său, domnitorul Ieremia Movilă, donează, la 1 ianuarie 1599, un teritoriu întins din Hangu, având între hotarele sale Muntele Netedu, de aici , peste Bistriţa, la piciorul Secului, până la Piscul Panaghia şi la Piciorul Şchiopului, de aici la Bradu ( Bicazul Ardeal), apoi din nou la Bistriţa, până la Gura Potociului 4 Un alt frate al lui Ieremia era Simion Movilă care a domnit şi el în Moldova imediat după moartea lui Ieremia, în 1608 După moartea lui Simion au izbucnit certurile pentru scaunul domnesc între urmaşii lui Ieremia şi cei ai lui Simion Iermia Movilă a avut trei feciori: Constantin, Alexandru şi Bogdan, iar Simion Movilă a avut cinci feciori: Mihăilaş, Gavril, Petru, Moise şi Ion 1 Uricariul, V, p 365-377 2 Cihodaru, C , Satele din regiunea Hangu- Bicaz, în Analele Ştiinţifice ale Universităţii „Al I Cuza“, Iaşi, serie nouă, secţiunea a II-a, a Istorie Tom XII, 1966, , p 21 3 Balan , Ioanichie, Vetre de sihăstrie românească , p 124; D I R , Moldova, III, nr 44, p 27-28 Cihodaru C , op cit , p 20 4 ECOUL HANGULUI Pagina 5 Anul VI, nr 21 Hangu – file de istorie Hangu - file de istorie Această concurenţă pentru ocuparea tronului Moldovei a generat împrejurările care au avut drept rezultat dispariţia domeniului domnesc de la Hangu şi transformarea lui într-o moşie boierească Scria cronicarul Miron Costin în ”Letopiseţul Ţării Moldovei”, Editura Minerva, București,1979, pag 29 “ deci să împerecheasă boierii şi cu dânşii şi ţara, în două părţi, o parte ţinea cu casa lui Ieremie-vodă, iară altă parte cu casa lui Simion-vodă Şi dintâiu era mai tare partea lui Mihăilaş- vodă, feciorului lui Simion-vodă cel mai mare, cât au căutat lui Constantin- vodă, feciorului cel mai mare al lui Ieremia-vodă şi cu boierii din partea lui a ieşi cu fuga din Iaşi ” Fiecare parte căuta să-şi consolideze poziţia pentru a avea sorţi de izbândă Constantin –vodă avea sprijinul cumnaţilor săi, mari nobili polonezi Pe lângă aceştia avea nevoie şi de sprijin din partea unor mari şi influenţi boieri din Moldova Cred că unul din aceşti mari boieri care l-au sprijinit pe Constantin-vodă să ia domnia Moldovei a fost şi logofătul Petru sau Pătraşcu Şoldan, descendent al unei vechi familii boiereşti, ale cărei rădăcini merg până-n vremea lui Dragoş-vodă care a întemeiat Moldova Logofătul era principalul sfătuitor al domnitorului După cum scrie domnitorul şi cărturarul, Dimitrie Cantemir, în lucrarea sa ”Descrierea Moldovei”, Ed Minerva, București,1986, p 87, “logofătul cel mare este cel dintâi dintre toţi ceilalţi şi este fruntea în capul tuturor sfaturilor El înfăţişează mai întâi celorlalţi sfetnici trebile asupra cărorara să facă sfat din porunca domnului şi, după ce ascultă hotărârea fiecăruia, el înştiinţează pe domn despre hotărârea ce s-a luat Dacă boierii au a face o rugăminte domnului, atunci numai el poate să o înfiinţeze domnului pentru ceilalţi ” Având sprijinul militar al cumnaţilor săi polonezi şi sprijinul politic al unor mari boieri din ţară, Constantin –vodă înfrânge oştirea lui Mihăilaş-vodă, în lupta de la Ştefăneşti Ajunge domnitorul ţării şi va domni între anii 1609 - 1611 Fiind în scaunul domnesc va căuta să răsplătească pe cei care l-au sprijinit în lupta pentru luarea domniei şi care îi puteau fi de ajutor şi-n timpul cât va fi domnitor Cred că în aceste împrejurări pe care le-am descris mai sus, domeniul domnesc de la Hangu, a ajuns în stăpânirea marelui logofăt Pătraşcu Şoldan Astfel, în Hangu, ia fiinţă o mare proprietate boierească, cunoscută, mai târziu sub numele de Domeniul sau Moşia Hangului Acest mare boier avea moşii întinse dincolo de Prut, în Basarabia Există acolo şi o localitate care-şi trage numele de la numele lui - Şoldăneşti Ce l-o fi determinat să primească în proprietatea sa un teren muntos şi nu prea potrivit pentru cultura plantelor? Acest teren oferea alte atracţii, de interes economic şi cinegetic Pădurile ce acopereau munţii şi dealurile de pe acest domeniu constituiau o valoare deosebită, cu atât mai mult cu cât turcii încep să manifeste interes pentru lemnul din Ţările Române, interes care se va accentua în secolele următoare; locurile acestea erau deosebit de prielnice creşterii oilor dar şi a vitelor mari mult cerute la export; munţii şi pădurile lor adăposteau numeroase specii de animale sălbatice care puteau fi vânate, ori vânătoarea era una din distracţiile praferate ale marii boierimi Deci , primul mare boier care a stăpânit Domeniul Hangu, a fost Pătraşcu Şoldan Profesor, Gheorghe Drugă ECOUL HANGULUI Pagina 6 Anul VI, nr 21 Interviuri Interviuri Interviuri Despre Eminescu, cu domnul Mihai Costin Domnul Consilier Parlamentar şi Omul Mihai Costin trăieşte sub semnul Eminescu Cu pasiune, devotament şi tenacitate a ales să-i dăruiască marelui nostru poet Mihai Eminescu, pe care l-a numit atât de frumos ”Simbol al Naţiunii Române”, o misiune specială pe care doar geniile o pot duce la îndeplinire desăvârşit şi măreţ, aceea de Ambasador spiritual al neamului românesc Domnule Mihai Costin, e un privilegiu pentru noi, faptul că aţi acceptat să vă deschideţi inima, în paginile unei reviste atât de modeste Ştiu că pentru dumneavoastră Eminescu reprezintă, mai presus de orice, un crez şi, că lunile ianuarie şi iunie le dedicaţi, în fiecare an, aniversării şi comemorării marelui nostru poet - Când şi cum s-a născut pasiunea dumneavoastră pentru „Luceafărul poeziei româneşti”? R: Pentru Eminescu încă din anii de şcoală, dar la începutul anului 1989, anul centenar al trecerii în eternitate a poetului naţional, au început pregătirile în vederea emiterii de materiale numismatice şi filatelice, fapt ce m-a determinat să-mi concentrez pasiunea, de a colecţiona cât mai multe materiale dedicate ”Luceafărului” poeziei româneşti - Când a avut loc primul eveniment organizat de dumneavoastră, în cinstea poetului Miha i Eminescu? R: - Primul eveniment dedicat lui Eminescu, organizat de mine, a fost în toamna anului 1994, când, cu sprijinul unui prieten, am organizat o expoziţie personală cu medalii, plachete, insigne şi alte materiale dedicate ”Luceafărului” poeziei româneşti, în Grădina Botanică din Bucureşti -A fost greu? Aţi avut parteneri, colaboratori, susţinători? Nu a fost greu, a fost…emoţionant… -De mai mult timp, datorită dumneavoastră, Camera Deputaţilor - Centrul Internaţional de Conferinţe, Direcţia de Marketing, în colaborare cu Gruparea Colecţionarilor de Medalii şi Insigne „Mihai Eminescu”, din cadrul Societăţii Numismatice Române, organizează la Palatul Parlamentului, în Sala de expoziţii „Constatin Brâncuşi” , Salonului Naţional „Mihai Eminescu”, în cadrul căruia se desfăşoară Expoziţia Naţională de medalii, insigne, plachete, filatelie, cartofilie, carte veche, grafică, pictură şi alte materiale dedicate, de-a lungul timpului, lui Mihai Eminescu, poetul nostru naţional, eveniment la care sunteţi direct implicat ECOUL HANGULUI Pagina 7 Anul VI, nr 21 Interviuri Interviuri Interviuri - Ce ne puteţi spune despre acest eveniment special? R: - Din anul 2009, luna iunie, organizăm, în cea mai mare sală de expoziţii din ţară, acest Salon Naţional „Mihai Eminescu”, prin participare unor colecţionari din toată ţara Fiecare expozant participă cu materiale din colecţia sa, diferite de la expoziţie la expoziţie Îmi place entuziasmul lor de a participa la aceste manifestări şi prezența unui număr însemnat de prieteni la vernisajele organizate cu ocazia deschiderii Salonului, unde avem şi un frumos program artistic - Ce vă lasă un gust amar după încheierea evenimentelor? R: - Nu, nu am niciodată un gust amar, ci o mare satisfacţie, aceea că împreună cu colegi dăruiţi şi pasionaţi, am putut realiza şi manifestarea respectivă - Nu pot să nu-mi arăt admiraţia faţă de eforturile dumneavoastră, în calitate de Preşedinte al Grupării Colecţionarilor de Medalii şi Insigne „Mihai Eminescu” pentru ca un bust, din bronz, al marelui nostru poet Mihai Eminescu, bust realizat de prof sculptor Nicolaie Pascu-Goia, să fie amplasat într-un parc din New York Ce demersuri aţi făcut în acest sens? Aţi declarat atunci, în septembrie 2009, pentru AGERPRES, că „ Este primul bust al lui Eminescu, care trece Oceanul şi, până în prezent, putem spune că e primul monument românesc din SUA Este un proiect foarte îndrăzneţ, dar şi important pentru românii care trăiesc pe alte meleaguri, departe de ţara natală” - Cum au primit românii din New York, acest simbol naţional? R: - Mai multe întrebări, un singur răspuns: - Ing Florin Cristian Pascu, prietenul meu, domiciliat în SUA, este preşedintele Societăţii Române Creştine „DORUL” din New York (din care şi eu fac parte), societate înfiinţată în anul 1903 de către comunitatea românilor de acolo Întruna din zilele când era în ţară, l-am invitat să mergem la atelierul prof sculptor NICOLAIE PASCU-GOIA (coincidenţă de nume), care avea, în atelierul său, pe lângă alte busturi şi câteva busturi ale lui Eminescu I-am spus lui Cristi, că în multe ţări sunt amplasate monumente (busturi, statui) ale poetului nostru naţional, am dat exemplu Canada, care are trei monumente, ridicate de către comunitatea românilor de acolo, în memoria lui Eminescu, sugerându-i să se implice în acest proiect de a turna, în bronz şi amplasa un bust al poetului în New York A plecat, a discutat cu mem brii Societăţii pe care o conduce şi nu după mult timp am primit răspunsul că s-a hotărât, în şedinţa Societăţii, să se achiziţioneze un bust, din bronz, al lui Eminescu ECOUL HANGULUI Pagina 8 Anul VI, nr 21 Interviuri Interviuri Interviuri Prof sculptor NICOLAIE PASCU-GOIA, a dăruit românilor din America, fără nicio pretenţie financiară, un bust al poetului nostru naţional, care a fost turnat în bronz şi trimis la New York Mie mi-a revenit sarcina onorantă de a mă ocupa de acțiunile necesare pentru turnarea bustului în bronz, dar și de trimiterea lui la New York Am făcut toate demersurile pentru turnare, am obținut aprobările necesare pentru a putea fi scos din ţară şi acum bustul poetului nepereche se află la New York, unde se fac demersuri pentru a fi amplasat într-un parc - Câte insigne ”Mihai Eminescu” a realizat gruparea pe care o conduceţi? - Care vi se pare mai valoroasă? R: - Din anul 2000, când a luat fiinţă gruparea, s-au realizat un număr de 12 insigne, unele având şi variante Toate sunt valoroase deoarece au fost făcute cu diferite ocazii Totodată s-au realizat şi trei distincţii, fiecare în tiraj de 21 de exemplare, numerotate, care au fost acordate unor colecţionari sau personalităţi care s-au afirmat în promovarea personalităţii şi operei poetului naţional - Şi câte medalii „Mihai Eminescu” păstraţi în colecţie? R: - De-a lungul timpului, chiar din anul morţii poetului, s-au realizat multe medalioane, medalii, plachete, insigne Toate aceste materiale, la fel ca monedele sau bancnotele, au valoare prin tirajul şi calitatea lor Am, în colecţie și materiale unicat, realizate de autori, doar pentru mine, având o valoare sentimentală deosebită… - Din tot ce faceţi pentru promovarea marele nostru poet, care consideraţi că este evenimentul care adună cei mai mulţi oameni? Şi care dintre aceste evenimente vă reprezintă pe dumneavoastră cel mai mult? R: - Evident că Salonul Naţional „Mihai Eminescu” adună cei mai mulţi colecţionari, artiști şi vizitatori, având în vedere onoranta locaţie unde se desfăşoară, Palatul Parlamentului României, Sala de expoziţii „Constantin Brâncuşi” - Dintre artiştii și colecționarii care expun la Salonul Naţional „Mihai Eminescu”, care credeţi că l-a înţeles mai profund şi l-a „dăltuit” mai adânc, în neuitare, pe poetul nostru nepereche? R: - La expoziţie, de regulă, expun colecţionarii Au fost perioade când au expus şi unii dintre autorii unor medalii, medalioane, plachete, insigne, dar, din păcate și spre marele meu regret, au plecat definitiv dintre noi ECOUL HANGULUI Pagina 9 Anul VI, nr 21 Interviuri Interviuri Interviuri Printre realizatorii de astfel de materiale se numără: Ştefan Grudinschi, Constantin Dumitrescu, Maximilian Fetiţa, Vasile Gabor, foşti angajaţi ai Monetăriei Statului, unde se realizau aceste piese pentru colecţii şi colecţionari, dar busturi sau statui frumoase au realizat artiştii Oscar Han, Gheorghe Anghel, Gheorghe Adoc, Nicolaie Pascu-Goia, Ion Olteanu, ş a - Cum aţi descoperit oamenii simpli, care simt Eminescu? R: - Foarte simplu: participând la diferite manifestări dedicate poetului naţional… - Ce planuri aveţi pe mai departe, în acest context? R: - Să continuăm organizarea manifestărilor Eminescu, să promovăm această nobilă misiune, să descoperim tineri pasionaţi şi dedicaţi - Nu mai există nici o îndoială că respiraţi „Eminescu” Spuneţi-mi care din poeziile eminesciene vă place cel mai mult? De ce? R: - Îmi plac poeziile de dragoste… - Doar spiritele înalte pot vibra atât de profund pentru Eminescu Cum v-ar plăcea, dacă aţi avea resurse financiare nelimitate şi oportunităţi, să-l omagiaţi pe poetul Mihai Eminescu? R: - Dacă aş avea posibilităţi financiare, aşa cum aţi spus, nelimitate, m-ar interesa realizarea unui Muzeu Naţional „Mihai Eminescu” pe diferite teme: carte, numismatică, artă plastică Există un Muzeu Virtual Emi nescu, îl puteţi vizualiza on-line, muzeu unde sunt adunate informații, imagini, documente, fotografii și materiale dedicate lui Eminescu Este cel mai mare muzeu virtual dedicat lui MIHAI EMINESCU - Cum vedeţi, în perspectivă, evenimentele dedi cate marelui nostru poet? R: - Românii au simţul patriotic, au darul de a-şi omagia personalităţile culturale, istorice sau politice Sper să nu se „stingă” acest respect pentru valorile naţionale, pentru adevăratele noastre valori -Un gând pentru cititorii revistei R: - În primul rând le doresc multă sănătate şi viaţă cât mai lungă Le recomand să se implice, fără reţinere, în tot ce este de valoare pentru naţiunea română, pentru că este de datoria noastră să continuăm omagierea, cu fiecare ocazie, a valorilor noastre naţionale -Vă mulţumesc Redactor șef, Liliana Pîntea ECOUL HANGULUI Pagina 10 Anul VI, nr 21 Micii scriitori Micii scriitori Micii scriitori Micii scriitori POVESTEA LUDOTECII HANGU A fost odată, la marginea unui sat uitat de lume, dar de o frumusețe fără seamăn, o zână înaltă și subțire, cu părul lung și ondulat și cu ochi blânzi, de culoarea castanelor, care locuia într-un castel plin de lumină, cu ferestre mari, cu multe flori și cu o sumedenie de rafturi pline cu cărți Zâna aceasta , copilăroasă și bună, nu obosea niciodată Trecea mereu, în grabă, dintr-o încăpere a castelului în alta, făcând curat, udând florile, ștergând praful și îngrijind, așezând, căutând sau răsfoind cărțile pe care le iubea nespus, dar cel mai mult iubea copiii care veneau în fiecare zi la castel, să împrumute cărți Zâna noastră înţeleaptă, ne primea de fiecare dată zâmbind și ne spunea, cu glasul ei ca de copil, câte comori minunate poți descoperi, citind Ne învăța cum să ne facem din cărți prietene nedespărțite și inventa pentru noi, tot felul de surprize și de lucruri interesante și captivante De fapt, zâna noastră se mutase de curând în acest castel și adusese și cărțile aici… Pentru că iubea foarte mult copiii a vopsit pereții în culorile curcubeului, a pus peste tot desene și a lipit file colorate cu gânduri din cărți, făcând din castel cel mai prietenos loc din lume, plin de căldură și lumină Și pentru că acest castel, devenise sub bagheta ei magică, atât de ademenitor, toți copiii se grăbeau, când aveau câteva clipe libere, să-i treacă pragul și să rămână visând, printre cărți, în locul acesta minunat, iar zâna îi primea zâmbind, oferindu-le dulciuri Toți copiii o iubeau enorm de mult Unii veneau la castel, împrumutau cărți și citeau, doar de dragul ei Pentru că și ea ne iubea enorm și pentru că voia să ne vadă mereu veseli, fericiți și încântați, a decis, să ne facă o altă surpriză, pe lângă toate celelalte de care am avut parte de când venim la castel Într-o zi, când se apropia cu pași grăbiți vacanța mare, zâna ne -a spus, plină de veselie: ”Dragii mei, în curând, poate chiar de ziua voastră, ”îngerii” care vă iubesc vă vor pregăti o surpriză uriașă ” E de prisos să vă spun câte emoții aveam cu toții, pentru că de fiecare dată când zâna noastră ne-a spus că ne pregătește o surpriză, a fost mai mult decât atât Ce urma oare ? Cine erau acei ”îngeri” care ne iubeau? Existau cu adevărat? De ce ne-au ales pe noi? Ce fel de surpriză ne pregăteau? Noi, prietenii devotați ai zânei, am trăit din plin magia acelor zile Ne adunam la castel și născoceam tot felul de idei despre cadoul care ne aștepta Fiecare își imagina altceva… Misterul care ne învăluia, ”îngerii”, castelul colorat și zâmbetele zânei creaseră pentru noi cea mai fascinantă poveste pe care o trăiam cu adevărat… Eram ca și piticii din Alba ca Zăpada, doar că eram mai mulți, mai curioși, mai gălăgioși, mai neastâmpărați și mai puși pe șotii… Eram deopotrivă și eroi și povestitori… Ne duceam la castel în fiecare zi, tropăind veseli pe scări, cu speranța că vom descoperi, vorbind cu zâna, povestindu-i despre gândurile noastre, un amănunt cât de mic care să ne dezvăluie secretul ECOUL HANGULUI Pagina 11 Anul VI, nr 21 Micii scriitori Micii scriitori Micii scriitori Micii scriitori Spre marea noastră dezamăgire, nici unul dintre noi, oricât de atenți eram, nu am descoperit nimic Și pentru că zâna doar zâmbea, misterul se adâncea și mai mult, cu fiecare zi, pentru că nimic nu părea să se schimbe în castel Un lucru era cert, indiferent ce surpriză ne pregăteau ”îngerii”, nu putea să fie decât una foarte specială, așa cum ne învățase zâna noastră în care aveam încredere deplină Într-una din zilele pline de flori, fluturi și soare, ne -a mărturisit, zâmbind cu subînțeles că, duminică, de ziua noastră, ne așteaptă la castel Nici unul dintre noi n-am reușit să dormim noaptea Dimineața, la prima oră, deși trebuia să venim mult mai târziu, așteptam cu toții în fața castelului, plini de nerăbdare Din depărtare se apropia cu pași repezi, spre castelul nostru minunat, zâna cea frumoasă Nu s-a mirat că venisem cu două ore înainte… În adâncul sufletului și ea era copil, așa că ne-a zâmbit, ne-a răspuns la salut, a deschis ușile castelului și ne-a lăsat să urcăm Bineînțeles că ne- am îmbulzit în grabă, curioși, zgomotoși și nerăbdători, pe scări, însă când am ajuns în turn, ne- am oprit toți, deodată, uimiți și fără glas Intrarea în prima încăpere era plină de jucării Lângă rafturile cu cărți erau două rafturi noi pe care erau așezate, în ordine jocuri și jucării peste care stăpâneau un uriaș cățel de pluș și o veveriță adorabilă Se făcuse o liniște deplină, abia dacă mai respiram de încântare Pe culoare ne așteptau alte cutii cu jucării de pluș, păpuși, mașinuțe, iar în mijlocul încăperii era un cort cu ferestre, plin cu zeci de mingii multicolore Nu mai văzusem niciodată un loc mai fascinant Eram uluiți și nu știam la care joc sau jucărie să ne oprim mai întâi, pentru că fiecare copil descoperea altceva și fiecare ne întrebam: ”Îngerii? Unde sunt ”îngerii”, să le mulțumim pentru acest miracol?” După doar câteva clipe, ascultându -ne parcă dorința, ”îngerii” care transformaseră peste noapte, castelul nostru într-un loc magic, în cel mai fascinant tărâm de basm, au venit să ne întâlnească și să se bucure alături de noi… Acești ”îngeri” erau de fapt niște copii un pic mai mari decât noi, care ne priveau amuzați și ne zâmbeau mereu S-au jucat și au vorbit cu noi până au plecat Erau atât de frumoși! În prezența lor eram cu toții vrăjiți, iar zâna noastră era ireal de fericită… ”Îngerii” care ne-au adus acel cadou fantastic, au, de atunci, mereu grijă de noi… Ne trimit pachete întregi cu jucării și cărți De la ei am primit cele două tablete, camera video, o sumedenie de dulciuri și cadouri și cele mai deosebite cărți Acești ”îngeri” au de fapt grijă, de toți copiii care au uitat să zâmbească Din acea zi locul minunat, plin cu jocuri și jucării, căruia i se spune ”ludotecă”, este mereu plin de copii, de zâmbete și veselie Este cel mai fascinant loc din univers, pentru că știm că nicăieri nu e mai frumos decât în castelul nostru și nicăieri nu sunt copii mai fericiți decât noi Și cum am putea fi altfel, când lângă noi se află mereu zâna noastră și ”îngerii care iubesc copiii” ASAVEI LETIȚIA, clasa a VI-a, Școala Hangu ECOUL HANGULUI Pagina 12 Anul VI, nr 21 In memoriam In memoriam In memoriam DOAR EMINESCU Grafică, Mihai Cătrună Mihai Eminescu, poetul nostr u nepereche, a răsărit undeva, printre stele, aproape de ele, strălucind feeric, peste albastrul întunecat al eternității, purtând în suflet dorul și doina neamului românesc Și cum ar fi putut coborî, din îndepărtate și albastre înălțimi siderale, fără aripi? În marea Lui înțelepciune, Bunul Dumnezeu i -a dat aripi de înger și l-a dăruit pământului românesc, pentru a-i alina durerile, pentru a-i alunga tristețea, pentru a-i potoli zbuciumul, pentru a-l dezrobi din chingi străine, pentru a-i mângâia sufletul și pentru a-l învăța să fie demn, să uite, să ierte și să iubească, dar, mai presus de orice, l-a dăruit pentru a scrijeli adânc, temeinic și de netăgăduit numele acestui popor, în veșnicie și pentru a-i dăltui nemurirea pe frontispiciul întregii lumi, lăsându-i la îndemână nimic altceva decât cuvântul, nu doar ca simbol al genezei, ca element primordial al sacralității, ci și ca reflex al propriei ființe, raportată la universul existențial Iar marele Eminescu a căutat, călătorind fără încetare către ”izvoare”, cuvintele străvechi ale graiului românesc, pe care le-a adunat în suflet și pe zeci de pagini îngălbenite de vreme, ca pe niște comori de mare preț, pentru ca, mai apoi, în nopțile reci, arse de nesomn, de doruri nerostite, de zbucium și revoltă, într-un joc plin de vrajă, fascinant, nepământesc, aproape ireal, venit de dincolo de timp, să le împletească sublim și incandescent, să le amestece genial, cu alte cuvinte și să le scrie cu lacrimi amare, izvorâte din dureri ascunse sau cu iubiri pierdute în nemărginirea sufletului, transformându-le în metafore uluitoare de o măreție și adâncime greu de egalat Cu unele dintre aceste cuvinte profunde, triste și deznădăjduite sau intense și pline de dramatism și de nuanțe filosofice, și-a cântat dorul, neliniștea, înfrângerea, extazul, renunțarea, patima, teama, dar cel mai mult iubirea, fără de care sufletul poetului se destramă încet, între iluzii și ideal, între copaci desfrunziți și picături de ploaie, între amintirea curgând spre neant, în uriaș ele clepsidre ale timpului și zborul necontenit către îmbrățișarea cosmică a infinitului Cu altele clare, vii, duioase, cutremurătoare, ne-a dezvăluit pagini întregi din istoria acestui neam Cu unele cuvinte, încărcate de culori, strălucire, senzații și lumină, a cântat magnific, natura din care și-a făcut mereu templu, în care să-și cheme abia șoptit și duios, iubirea cu chip de înger, de o frumusețe copleșitoare și să se regăsească pe sine, neatins încă de derizoriu, de rutină, de mediocritatea și urâțenia din jur Și toate aceste vocabule încărcate de sensuri și conotații pline de lirism, le-a adunat în versuri de o muzicalitate aparte, de o sonoritate, armonie și un efect ritmic uluitoare Poeziile lui sunt uneori incantații magice dintr-un ritual ancestral, de mari și tulburătoare adâncimi, în care poetul ascunde un univers de metafore și simboluri la focul cărora arde mocnit și intens, drama geniului neînțeles, căutând în singurătate, un drum către suflet, în abisul dintre mare și cer Sufletul poetului s-a risipit departe de casă, printre străini, dar s -a regăsit cu și mai mult dor, cu și mai multă patimă, acasă, în freamătul codrului, în tânguirea plină de tristețe a cornului, în lumina lunii aruncată, în nopți triste, zădărnicite de iluzii, ”Peste vârfuri”, în umbra plină de nostalgii și ECOUL HANGULUI Pagina 13 Anul VI, nr 21 In memoriam In memoriam In memoriam amintiri, din ”Sara pe deal”, în strigătul deznădăjduit al mării din ”Mai am un singur dor”, în valurile zbuciumate ”Dintre sute de catarge”, în murmurul izvoarelor și în adâncimea pădurilor străjuite de lună, pentru că a crezut în această țară și în acest popor, pe care le-a iubit necondiționat Acasă, în pământul strămoșesc, el însuși se identifică cu iubirea, cu natura, cu istoria, cu neamul românesc Mereu măcinat și mistuit de dorința de a se desprinde și de a transcende dincolo de lumea reală, goală, fadă și lipsită de sens, poetul își desface aripile spre nemărginitul orizont al cunoașterii unde nimic nu-l mai poate răni și nici înfrânge, lăsând în urmă speranțe, vise, mizerie, frig, sărăcie, dureri neștiute, într-o osmoză agonizantă cu iubirea, iubirea care i-a fost poetului ”Rugăciune” și ”Floare albastră”, ”Înger și demon”, ”Dorință” și ”Vis”, ”Melancolie” și ”Singurătate”, dar mai presus de toate, i-a fost ”Luceafăr” Cuvintele sonore, pline de vibrații intense, de adâncimi întunecate, purtând în ele povara atâtor gânduri, neliniști și doruri, dezvăluie tragedia unui suflet înalt, nobil, de o sensibilitate rară, dar mereu neînțeles Răsărit printre stele, bântuit mereu de dorința arzătoare de a se întoarce în sfera lor luminoasă, plină de farmec și de trăiri intangibile oamenilor de rând, este sortit să-și ia zborul, dintr-o lume egoistă și lipsită de iubire, spre cele mai înalte culmi ale condiției umane, căutând perpetuu esența propriei existențe Dincolo de spațiu și timp își creează o altă lume, una ideală, în care își încălzește sufletul înghețat și pustiit, în mijlocul naturii din care face parte integrantă și fără de care nu se poate înțelege și nici defini, la focul sacru al iubirii Din toate aceste cuvinte simple, care au devenit sub condeiul lui inegalabil, pline de ecouri, speranțe, stele și dorințe, ce ating înălțimi uluitoare menite să sfideze legile scrise și nescrise ale creației umane, Mihai Eminescu a făurit o țară, cu păduri de ”argint” , ”codri de aramă” și lacuri ”încărcate cu flori de nufăr”, cu sunet dulce de corn și chemări însingurate de bucium, cu tei înfloriți și lebede albe ivite dintre trestii și un popor curajos, cinstit și demn, care și-a apărat întotdeauna ”sărăcia și nevoile și neamul”, un popor pe care l-a iubit cu patimă și pentru care a ars amarnic Eminescu ne-a lăsat o poveste, cea mai frumoasă dintre toate poveștile neamului românesc, scrisă cu dor și patimă, în nopți reci și pustii, în care singurătatea și neîmplinirile rupeau cu cruzime din sufletul poetului O poveste magică, pe care o redescoperim de fiecare dată altfel, așezată desăvârșit și irevocabil, cu mare grijă și pioșenie, pe altarul spiritului românesc și săpată adânc și definitiv în țărâna acestui pământ Eminescu este el însuși o poveste, povestea geniului născut anum e pentru a subjuga și îngenunchea timpul, dăltuind sublim, în eternitate, numele acestui popor ”Pentru noi Eminescu, nu e numai cel mai mare poet al nostru și cel mai strălucit geniu pe care l-au zămislit pământul, apele și cerul românesc El este, într-un anumit fel întruparea însăși a acestui cer și a acestui pământ, cu toate frumusețile, durerile, nădejdile crescute din ele Noi, cei de aici, rupți de pământ și de neam, regăsim în el tot ce-am lăsat în urmă, de la văzduhul munților noștri și de la melancolia mării noastre, până la cerul nopții românești și teiul înflorit al copilăriei noastre Recitindu -l pe Eminescu, ne întoarcem, ca într-un dulce somn, la noi acasă ” Mircea Eliade, Paris, septembrie 1949 Liliana Pîntea, bibliotecar ECOUL HANGULUI Pagina 14 Anul VI, nr 21 Micii scriitori Micii scriitori Micii scriitori Micii scriitori VARA Foto: Ioan Panaite Este vară Soarele, ca un glob de foc, se vede răsărind încet, fără zgomot, de după munți, alungând cei câțiva nori pufoși, ce se zbenguiau fără să le pese și care, supărați, s-au adunat la sfat, întrebându-se dacă azi e ziua în care curcubeul va colora din nou,cerul albastru Apoi, soarele, plin de strălucire, mângâie cu raze blânde pădurea, casele risipite pe dealuri, pitite parcă de ochii lumii, colinele, satul întreg, potolindu-și setea cu ultimele picături de rouă Vântul bate ușor, dansând cu florile adormite încă, pe care le trezește, cu mângâieri diafane, un fluture cu aripi de mătase Păsările încep să ciripească, iar vraja cântărilor străpunge tăcerea satului aproape pustiu O adiere cu miros de fân cosit trece ușor, printre copaci, șoptindu-le povești demult uitate Brazii falnici umbresc poiana de la poalele muntelui, unde cântecul de leagăn al verii mai poartă cu el amintirile, dorul, chemarea tainică a buciumului de la stână și istoria tristă a acestor locuri Departe, aproape de linia orizontului, Ceahlăul își ridică alene, cușma de n ori albi, salutând parcă, cu semeție, întregul ținut Apoi, își întoarce privirea, așa cum face în toate zilele senine, către apele albastre ale lacului, unde se oglindește cât e ziua de lungă, ascultându-i poveștile triste ascunse în adâncuri, căutând cu îndârjire, urmele bisericii dărâmate nemilos într-o zi de vară, când porțile barajului s-au închis definitiv, iar apele au început să se adune, peste agoniseala de o viață a locuitorilor, peste morminte, peste vise O zi de vară de care bătrânii își amintesc lăcrimând Chirilă Alexandra, clasa a IV-a, Școala Hangu, înv Nacu Elena VARA, LA BUNICI Pe cerul albastru ca peruzeaua nu se întrevede nici un nor Soarele strălucitor e și astăzi, la fel de fierbinte ca în zilele din urmă În leagănul de sub copacii din grădina bunicilor e răcoare A știut el, bunicul, unde să-l așeze Razele fierbinți nu-și pot face loc printre frunzele nucului bătrân de lângă casă În compania cărții mele preferate ”Din marile legenede ale lumii”, visez cu ochii deschiși la eroii din povești și parcă nimic nu e mai plăcut decât această zi de vară, în vacanță la bunici Ba da! Am uitat că cele mai frumoase sunt zilele în care mergem pe deal, la fân Pentru că acel loc e mai departe de ca să, spre încântarea mea, eu și bunicul plecăm mai repede, cu bicicletele Așa, avem timp să ne răsfățăm cu fragii gustoși de la marginea pădurii sau cu zmeura gata să dea în pârg, de care nu m-aș sătura niciodată Bunica vine mai târziu fiindcă mereu găsește câte ceva de făcut acasă Pe deal, natura e în sărbătoare Peste tot flori de câmp, mușchi verde, greieri, ciripit de păsări și miros de fân cosit, de fragi, de pădure Alerg în neștire, rostogolindu-mă uneori prin iarba încă necosită E ca un vis, o poveste cu soare, fluturi, copaci gata să atingă cerul, din care mă trezesc vocile bunicilor mei, blânde și duioase ca dorul de ”acasă” Marc Eliza, clasa a IV- a, Școala Hangu, înv Nacu Elena ECOUL HANGULUI Pagina 15 Anul VI, nr 21 Micii scriitori Micii scriitori Micii scriitori Micii scriitori GREIERAȘUL Soarele s-a ivit somnoros, risipindu- și razele peste păduri Copacii, frunzele, iarba, florile, abia trezite și pline de sclipiri de diamant, își ridică brațele către lumină În grădina de lângă casă, printre florile adormite încă, un greier se trezește alene, după o noapte de cântat și stă pe gânduri unde să fugă și să se ascundă, ca să poată cânta în liniște, pentru că, de câteva zile, un motănel gri, cu ochii mari și chef de joacă, stă la pândă lîngă căsuța lui, gata să-l înhațe și să se joace cu el Dar greierul nu se poate juca cu un pisoi, oricât de drăgălaș ar fi, pentru că Vara l-a rugat insistent să cânte până obosește, pentru că doar el are chitară Și cum ar putea să n-o asculte, când ea l-a adus, la începutul lunii mai, fără să știe Primăvara, împreună cu alți greieri, alături de cărăbușii verzi, buburuze, licurici, gândăcei și fluturi, adunați în cutii de smarald și i-a lăsat liberi printre flori Așa că pășește tiptil printre frunze , îndreptându-se spre marginea grădinii, unde caută un loc însorit și se apucă de scormonit pământul pentru a-și face alt adăpost Se oprește să -și tragă sufletul și atunci se apucă încetișor de cântat, scrutând depărtarea, printre firele de iarbă Și pentru că nu zărește nici un pericol, se apucă serios de cântat, până când soarele se duce încet la culcare Nu și-a terminat căsuța, pentru că a fost cald și praful scormonit se așeza mereu pe fracul lui negru-albăstrui, așa că, în această noapte va ațipi câteva momente sub cerul întunecat, țintuit de stele și vegheat de razele argintii ale lunii Uitase de pisoiul neastâmpărat și, acordându-și chitara pentru prima serenadă, aștepta sosirea licuricilor, prietenii lui dragi, care trebuiau să aprindă felinarele, în fiecare noapte Dacă buburuzele și cărăbușii verzi nu sunt obosiți, ar putea să vină și ei la spectacolul nocturn, împreună cu alți invitați, lăcustele și gândăceii, iar greierul va fi din nou solistul serii și va primi, cu mândrie, toate aplauzele Radu Cristian, clasa a IV-a, Școala Hangu, înv Nacu Elena ZÂNA VARĂ Zâna Vară a venit mai repede decât de obicei A poposit în mijlocul pădurii, într-o poieniță, lângă un izvor În fiecare an roagă celelalte zâne care o însoțesc, să se oprească aici, în poiana smălțuită cu flori, unde se pot odihni și pot să mănânce din fragii aromați crescuți, printre firele de iarbă, lângă pădure Între timp, Zâna cireșelor își pregătește coșulețele pline cu cireșe, pentru a le atârna în nopțile cu lună plină, în copacii din livezi, spre bucuria și încântarea copiilor Ca să fie proaspete le stropește cu apă de izvor, pe care o cară în amfore mari de alabastru Zâna florilor de tei își pregătește o sumedenie de flacoane în care a adunat parfum de tei și atunci când, în nopțile în care pe cerul întunecat strălucesc doar stelele, zâna agață de crengi, minunatele flori de tei peste care pulverizează o doză din parfumul strâns cu mare grijă Zâna Vară e, de departe, cea mai frumoasă Poartă coroniță de flori de nu -mă-uita, are în păr mii de fluturi și brațele pline cu flori de câmp Ea este cea care risipește peste dealuri și coline, prin iarba crudă, flori multicolore, peste care aruncă veselă, fluturi și albine Apoi, salută razele de soare și le roagă să mângâie întreg pământul și, uneori, cheamă ploaia să înveselească natura Popoaia Antonia, clasa a VI-a, Școala Hangu ECOUL HANGULUI Pagina 16 Anul VI, nr 21